Þórhildur Sunna Ævarsdóttir , þingmaður Pírata og formaður stjórnskipunar - og eftirlitsnefndar . Vísir / Vilhelm Hverfandi líkur eru á því að Ísland komist af gráum lista FATF í febrúar líkt og vonast hefur verið til að sögn formanns stjórnskipunar - og eftirlitsnefndar . Þingmaður Viðreisnar segir augljóst að brotalamir hafi verið í kerfinu . Í október lenti Ísland á gráum lista FATF yfir þau ríki sem ekki þykja hafa nægar varnir gegn peningaþvætti og fjármögnun hryðjuverka . Þær aðgerðir sem stjórnvöld höfðu gripið til dugðu ekki til að koma í veg fyrir að Ísland lenti á listanum . Dómsmálaráðherra og fjármála - og efnahagsráðherra létu taka saman skýrslu um aðdraganda þess að Ísland lenti á listanum og var skýrslan til umfjöllunar á fundi stjórnskipunar - og eftirlitsnefndar í morgun . Þórhildur Sunna Ævarsdóttir þingmaður Pírata er formaður nefndarinnar . „ Það sem er kannski athyglisvert í skýrslunni er að sjá hversu mörg viðvörunarljós blikkuðu , hversu oft var verið að eiga í samskiptum um að það yrði að bregðast við strax , núna , en það var ekki gert og það er ekki skýrt af lestri skýrslunnar hvers vegna viðbrögðin voru svona hæg , “ segir Þórhildur Sunna . Nefndin hefur þegar ákveðið að ráðast í frumkvæðisathugun á viðbrögðum ráðherra og breytir skýrsla ráðuneytisins engu þar um . Jón Steindór Valdimarsson , þingmaður Viðreisnar , mun halda utan um frekari gagnaöflun . Jón Steindór Valdimarsson , þingmaður Viðreisnar . Vísir / Vilhelm „ Það er svo sem ekkert verið að draga fjöður yfir það í þessari skýrslu að það eru þarna brotalamir . Menn virðast ekki hafa tekið þennan málaflokk alvarlega og það er ekki alveg skýrt hver ábyrgðarkeðjan er og af hverju er ekki brugðist við , “ segir Jón Steindór . Með frumkvæðisathugun nefndarinnar verði leitast við að fá svör við þeim spurningum . Stjórnvöld hafa bundið vonir við að Ísland komist af listanum sem allra fyrst en næsti fundur FATF er í febrúar . Það segir Þórhildur Sunna óraunhæft . „ Mér hefur fundist það vera svona svolítið fast í umræðunni að við eigum einhverja raunhæfa von um að komast af þessum lista í febrúar . Það er bara samkvæmt því sem sérfræðingar segja okkur ekki rétt . Bjartsýnustu spár myndu gera ráð fyrir því að við kæmumst af listanum í júní , “ segir Þórhildur Sunna . Líklegra sé þó , ef að allt gengur vel , að það verði í október . „ Miðað við starfshætti FATF þá séu hverfandi líkur á því [ að sögn sérfræðinga ] að það breytist eitthvað í febrúar varðandi veru okkar á þessum lista , “ segir Þórhildur Sunna . Framkvæmdastjóri samtaka fjármálafyrirtækja segir áhrifin ekki mikil fyrir bankana því þeir eru nú þegar í sterkum viðskiptasamböndum við erlenda aðila þar sem þarf að fara eftir erlendu regluverki . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .